तरनतारन में गुरुद्वारा साहिब के टॉयलेट में नशा करता युवक कैमरे में कैद
Tarn Taran Gurdwara Viral Video; Druggist Taking Intoxication Gurdwara Sahib Toilet | TarnTaran Bhikhiwind पंजाब के तरनतारन में बाबा दीप सिंह गुरुद्वारे के परिसर में बने शौचालय में युवक के नशा लेते का वीडियो वायरल हुआ है।
पंजाब के तरनतारन में बाबा दीप सिंह गुरुद्वारे के परिसर में बने शौचालय में युवक के नशा लेते का वीडियो वायरल हुआ है। जिसके बाद सिख धर्म को मानने वाले युवाओं में आक्रोश है। गुरुद्वारा मैनेजमेंट का कहना है कि नशा लेने वालों से परेशान हो चुके हैं। सरेआम गुरुद्वारे में आकर इंजेक्शन लगाते हैं और दीवारों पर खून के धब्बे लगा जाते हैं।
यह घटना तरनतारन के गांव भिखीविंड के बाबा दीप सिंह गुरुद्वारे की है। CCTV में युवक गुरुद्वारे के शौचालय में जाता और बाहर आता दिख रहा है। वहीं उसी युवक की एक शौचालय की वीडियो बनाई गई है। जिसमें वह पन्नी बनाकर हेरोइन का नशा करता दिख रहा।
रोकने पर लड़ते हैं नशे के आदी
गुरुद्वारा साहिब के मैनेजर दलजिंदर सिंह ने कहा कि भिखीविंड में नौजवानों में नशा लेने की लत काफी अधिक है। नशे से इलाके का बुरा हाल है। अब नौजवान धार्मिक स्थानों को भी इसके लिए प्रयोग कर रहे हैं। इतना ही नहीं, अगर उन्हें रोको तो लड़ने के लिए आगे आ जाते हैं। नशे के इंजेक्शन लगाने वाले बाथरूम की दीवारों व दरवाजों पर खून के छींटे मार जाते हैं।
एक्शन के लिए पुलिस को शिकायत का इंतजार
गुरुद्वारा परिसर में नशा लेने का वीडियो वायरल होने के बाद भी पुलिस एक्शन में नहीं आई। इस मामले में जब भिखीविंड थाने के एएसआई नरेश कुमार से बातचीत की गई तो उन्होंने एक्शन की बात से इनकार कर दिया। उन्होंने जवाब दिया कि ना उनके पास कोई शिकायत आई है और ना ही वीडियो सामने आई है। इसलिए वह इस मामले में कुछ नहीं कहेंगे।